
                           PARLAMENTUL  ROMÂNIEI

                    CAMERA DEPUTAŢILOR
	   COMISIA JURIDICĂ, DE 

   DISCIPLINĂ ŞI IMUNITĂŢI
	        Bucureşti, 8 iunie 2010

        PL.x  254/2010


 RAPORT

asupra proiectului de Lege privind modificarea Legii nr.230/2007 privind înfiinţarea, organizarea şi funcţionarea asociaţiilor de proprietari.
           În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege pentru modificarea Legii nr.230/2007 privind înfiinţarea, organizarea şi funcţionarea asociaţiilor de proprietari, transmis cu adresa nr. PL.x 254 din 3 mai 2010 şi înregistrat sub nr. 31/403 din 5 mai 2010.

Potrivit prevederilor art. 75 din Constituţia României, republicată şi ale art.92 alin.(9) pct.1 din Regulamentul Camerei Deputaţilor, republicat, cu modificările ulterioare, Camera Deputaţilor este Cameră decizională.
          Senatul, în calitate de primă Cameră sesizată, a adoptat proiectul de lege în şedinţa din 26 aprilie 2010, în temeiul art.76 alin. (2) din Constituţia României, republicată.
          Consiliul Legislativ a avizat favorabil iniţiativa legislativă, cu unele observaţii şi propuneri, conform avizului nr. 1481 din 8 decembrie 2009.

          Guvernul, prin punctul de vedere transmis cu adresa nr. 436 din 19 februarie 2010, nu susţine adoptarea acestui proiect de lege. 


          Proiectul de Lege are ca obiect de reglementare modificarea Legii nr.230/2007 privind înfiinţarea, organizarea şi funcţionarea asociaţiilor de proprietari, în sensul introducerii unor reglementări care să vină în beneficiul proprietarilor de locuinţe, prin profesionalizarea funcţiilor de administrator şi cenzor din conducerea asociaţiilor de proprietari, precum şi pentru crearea un cadru echilibrat al deciziilor administrative din interiorul asociaţiilor de proprietari.

În conformitate cu prevederile art. 61 şi art. 68 din Regulamentul Camerei Deputaţilor, republicat, cu modificările ulterioare, membrii Comisiei juridice, de disciplină şi imunităţi au examinat acest proiect de lege împreună cu propunerea legislativă pentru modificarea şi completarea Legii nr.230/2007 privind înfiinţarea, organizarea şi funcţionarea asociaţiilor de proprietari, trimisă cu adresa nr. Pl.x 245 din 3 mai 2010 şi înregistrată sub nr.31/394 din 5 mai 2010.  
Membrii Comisiei juridice au examinat iniţiativele legislative susmenţionate în şedinţa din data de 8 iunie 2010.
În urma analizării celor două iniţiative legislative, membrii Comisiei juridice, de disciplină şi imunităţi au hotărât să reţină propunerea legislativă pentru modificarea şi completarea Legii nr.230/2007 privind înfiinţarea, organizarea şi funcţionarea asociaţiilor de proprietari (Pl.x 245/2010), ca fiind iniţiativă de bază, urmând ca pentru acest proiect de lege să se întocmească un raport de respingere, iar unele dintre propunerile pe care acesta le conţine să fie considerate amendamente la propunerea legislativă propusă spre adoptare. 
         În urma analizării textelor celor doua iniţiative legislative şi a opiniilor exprimate de către membrii Comisiei s-a hotărât, cu unanimitate de voturi, să se supună plenului Camerei Deputaţilor, respingerea proiectului de lege pentru modificarea Legii nr.230/2007 privind înfiinţarea, organizarea şi funcţionarea asociaţiilor de proprietari.
Din numărul total de 28 membri ai Comisiei juridice, de disciplină şi imunităţi au participat la dezbateri 15 deputaţi.

          În raport cu obiectul şi conţinutul său propunerea legislativă face parte din categoria legilor ordinare.
      PREŞEDINTE 
          SECRETAR 

       Daniel BUDA                                                                Gabriel ANDRONACHE              
Consilier, Ciprian Bucur

